Berr an hent betek ar feunteun a-benn ar fin. Meur a oto polis all a zo o vont di ivez. Non ket an hini nemetañ da vezañ klevet ar galv war a seblant. Degouezhout a ran bremañ en un hentig don, a bep tu dezhañ gwez kistin ha gwez derv, meur a gantved dezho. Panevet ma charr, peder rod stlejer dezhañ, ne gred ket din em bije gellet treuziñ an hent-mañ. Ar gweturioù all a oa war va lerch a zo harzet a-raok mont e-barzh.  En gwirionez, poulloù dour a zo e pep lech, o vezañ ma oa bet puilh ar glav en noz-mañ; mein a zo e-kreiz an hent a-wechoù zoken. Betek peseurt lech didud int bet ouzh hor chas ? Un dro bennak e erruan memestra. Meur a zen a zo war al lech dija. Ar SAMU, zoken, a zo aze. Amzer din degouezhout ha setu unan eus an archerien o tiredek war va zu dija. Met Favenneg an hini eo ! Ha, neo ket cheñchet vat. Atav ken lart hag un hoch bouetet mat, hag ur penn ejen dezhañ ouzhpenn-se, pebezh meskaj !